מקסים שצקיך

מקסים אלכסנדרוביץ' שצקיך (ברוסית: Максим Александрович Шацких; נולד ב-20 באוגוסט 1978) הוא כדורגלן עבר אוזבקי ששיחק בעמדת החלוץ בקבוצת דינמו קייב מליגת העל האוקראינית. שצקיך הוא מלך השערים של נבחרת אוזבקיסטן בכל הזמנים. כיום (2022) משמש שצקיך כמאמן של קבוצת פחטקור טשקנט. שצקיך החל את הקריירה שלו בקבוצות נוער של מועדוני כדורגל אוזבקים בעיר הולדתו, טשקנט. לאחר מכן הוא עבר לרוסיה, והחל את הקריירה המקצוענית שלו במספר קבוצות מהליגות הנמוכות במבנה ליגות הכדורגל ברוסיה. הוא שיחק בקבוצות סוקול סראטוב וטורפדו וולז'סקי ב-1996, לדה טוגליאטי ב-1997, וגזוביק גזפרום איז'בסק ב-1998. בעונת 1999 הוא עבר לקבוצת בלטיקה קלינינגרד, ששיחקה בליגה הרוסית הראשונה. בעונת 1999/2000 עבר שצקיך לדינמו קייב מליגת העל האוקראינית. הוא יועד להחליף בחוד ההתקפה של דינמו את אנדריי שבצ'נקו, שעזב קודם לכן למילאן. בעונתו הראשונה בקבוצה הוא כבש 20 שערים, וסיים כמלך השערים של העונה בליגה האוקראינית. הוא זכה עם קבוצתו בעונה זו בדאבל של אליפות אוקראינה והגביע האוקראיני. בעונה הבאה, 2000/2001, הוא זכה עם דינמו באליפות שנייה ברציפות. בעקבות הצטיינותו כבר בתחילת הקריירה שלו באוקראינה, הוא כונה "שבצ'נקו" ברחבי אוזבקיסטן. דינמו קייב איבדה את האליפות לשחטיור דונצק בשנת 2002. עם זאת, בעונת 2002/2003 זכה שצקיך באליפות השלישית שלו עם דינמו קייב וכן בגביע השני שלו שהשלים זכייה בדאבל באותה עונה. בנוסף, הוא זכה בפעם השנייה בקריירה בתואר מלך השערים של הליגה האוקראינית, עם 22 שערי ליגה. בעונת 2003/2004 הוא זכה עם קבוצתו באליפות רביעית בתוך חמש שנים. לאחר שנתיים ללא זכייה באליפות, הוביל שצקיך את דינמו קייב לאליפות הליגה בעונת 2006/2007, תוך שהוא כובש תשעה שערים ומסיים כמלך השערים של קבוצתו. בעונה שלאחר מכן הוא כבש עשרה שערים, אך לא עזר לקבוצתו שאיבדה את האליפות לשחטיור דונצק. לקראת סיום עונה זו הוא מיצב עצמו במקום השני בדירוג מלכי השערים של הליגה בכל הזמנים, מאחורי חברו לקבוצה, סרהי רברוב. הוא שב וזכה עם דינמו באליפות בעונת 2008/2009. מלבד הצלחתו בליגה האוקראינית, שיחק שצקיך במשך תשע עונות במדי דינמו בליגת האלופות, וכבש 11 שערים לאורך הקריירה שלו במסגרת המפעל. בקיץ 2009 עזב שצקיך את דינמו קייב ועבר לשחק בליגה הקזחית, בקבוצה החדשה לוקומוטיב אסטנה, אך כבר לאחר 15 משחקים במדי הקבוצה חזר לאוקראינה וחתם בארסנל קייב. לאחר מכן עבר לצ'רנומורץ אודסה ולאחר תקופה קצרה חזר לאסנל קייב. בשנת 2014 עבר להוברלה אוז'הורוד. בשנת 2015 עבר לשחק בקבוצת החובבים רוך ויניקי. בשנת 2016 הודיע על פרישה מהמשחק הפעיל. לאחר הפרישה הצטרף לצוות האימון של דינמו קייב. שצקיך החל לשחק בנבחרת הלאומית של אוזבקיסטן בשנת 1999, ומכהן כיום כקפטן שלה. הוא נבחר פעמיים לאחד משלושת המקומות הראשונים במשאל כדורגלן השנה באסיה, ב-2003 וב-2005. שצקיך השתתף לראשונה עם נבחרת אוזבקיסטן בגביע אסיה בשנת 2000, והודח עמה בשלב הבתים של הטורניר. הוא פתח בהרכב בכל שלושת משחקי נבחרתו. בגביע אסיה 2007, שהיה הטורניר הבינלאומי השני שלו, הוא היה שותף להישג השיא של נבחרת אוזבקיסטן - העפלה לרבע הגמר. הוא היה הכובש המצטיין של נבחרתו בטורניר עם שלושה שערים, בהם צמד בניצחון על נבחרת מלזיה. שצקיך לא הצליח להעפיל עם נבחרתו למונדיאל 2006, בנסיבות שנויות במחלוקת. אוזבקיסטן פגשה את נבחרת בחריין בסיבוב המוקדמות הרביעי, וניצחונה 0-1 במשחק הראשון בוטל בשל טעות שיפוט. המשחק החוזר, שבו כבש שצקיך שער, הסתיים בתיקו 1-1, ואוזבקיסטן הודחה לאחר תיקו 0-0 במשחק הגומלין, בשל הפרש שערי חוץ. הוא לא הצליח להעפיל עמה גם למונדיאל 2010. באוקטובר 2008 כבש שצקיך שער במשחק מול נבחרת יפן, ובכך שבר את שיאו של מירג'לול קאסימוב כמלך השערים של הנבחרת בכל הזמנים, עם 30 שערים. קבוצתיים אליפות אוקראינה: 1999/2000, 2000/2001, 2002/2003, 2003/2004, 2006/2007, 2008/2009 הגביע האוקראיני: 1999/2000, 2002/2003, 2004/2005, 2005/2006, 2006/2007 הסופר קאפ האוקראיני: 2004, 2006, 2007 גביע חבר המדינות: 2002 טורניר הערוץ הראשון הרוסי: 2008 אישיים מלך השערים של ליגת העל האוקראינית: 1999/2000, 2002/2003 כדורגלן השנה באוזבקיסטן: 2003, 2005, 2006, 2007 מלך השערים של נבחרת אוזבקיסטן (מאז 2008) מדיה וקבצים בנושא מקסים שצקיך בוויקישיתוף מקסים שצקיך, ברשת החברתית פייסבוק מקסים שצקיך, ברשת החברתית אינסטגרם מקסים שצקיך, באתר Transfermarkt מקסים שצקיך, באתר Soccerway מקסים שצקיך, באתר WorldFootball.net מקסים שצקיך, באתר National Football Teams מקסים שצקיך, באתר FootballDatabase.eu פרופיל המאמן, באתר Transfermarkt דף השחקן באתר לוקומוטיב אסטנה